PTTEP นำทีม “หุ้นพลังงาน” วิ่งคึก! รับ “น้ำมันดิบ” ปิดพุ่งเหนือ 90 เหรียญ
PTTEP นำทีม "4 หุ้นพลังงาน" วิ่งแรง! ขานรับ "โอเปกพลัส" ลดกำลังผลิตเพื่อพยุงราคาน้ำมัน ทำราคา "น้ำมันดิบ" ปรับตัวเพิ่มขึ้นต่อเนื่อง รวมถึงคาดการณ์สต็อกน้ำมันดิบสหรัฐจะปรับตัวลดลง
PTTEP นำทีม "4 หุ้นพลังงาน" วิ่งแรง! ขานรับ "โอเปกพลัส" ลดกำลังผลิตเพื่อพยุงราคาน้ำมัน ทำราคา "น้ำมันดิบ" ปรับตัวเพิ่มขึ้นต่อเนื่อง รวมถึงคาดการณ์สต็อกน้ำมันดิบสหรัฐจะปรับตัวลดลง
24 ส.ค. 2565

ผู้สื่อข่าวรายงานว่า วันนี้ (24 ส.ค.65) ณ เวลา 10:11 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 166 บาท บวก 5 บาท หรือ 3.11% สูงสุดที่ระดับ 167 บาท ต่ำสุดที่ระดับ 164 บาท ด้วยมูลค่าการซื้อขาย 1.34 พันล้านบาท
บริษัท ไทยออยล์ จำกัด (มหาชน) หรือ TOP อยู่ที่ระดับ 60.75 บาท บวก 1.25 บาท หรือ 2.10% สูงสุดที่ระดับที่ระดับ 61 บาท ต่ำสุดที่ระดับ 59.75 บาท มูลค่าการซื้อขาย 397.65 ล้านบาท
บริษัท เอสโซ่ (ประเทศไทย) จำกัด (มหาชน) หรือ ESSO อยู่ที่ระดับ 13.30 บาท บวก 0.50 บาท หรือ 3.91% สูงสุดที่ระดับ 13.30 บาท ต่ำสุดที่ระดับ 13 บาท ด้วยมูลค่าการซื้อขาย 94.50 ล้านบาท
บริษัท ปตท. จำกัด (มหาชน) หรือ PTT อยู่ที่ระดับ 38 บาท บวก 0.50 บาท หรือ 1.33% สูงสุดที่ระดับ 38 บาท ต่ำสุดที่ระดับ 37.50 บาท ด้วยมูลค่าการซื้อขาย 391.20 ล้านบาท
บริษัท บางจาก คอร์ปอเรชั่น จำกัด (มหาชน) หรือ BCP อยู่ที่ระดับ 34.75 บาท บวก 0.75 บาท หรือ 2.21% สูงสุดที่ระดับ 34.75 บาท ต่ำสุดที่ระดับ 34.25 บาท ด้วยมูลค่าการซื้อขาย 31.54 ล้านบาท
โดย สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเกือบ 4% ในวันอังคาร (23 ส.ค.) หลังจากซาอุดีอาระเบียเสนอให้กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ปรับลดกำลังการผลิตเพื่อพยุงราคาน้ำมัน ในกรณีที่น้ำมันดิบจากอิหร่านหวนคืนสู่ตลาด นอกจากนี้ ตลาดยังได้แรงหนุนจากการคาดการณ์ที่ว่า สต็อกน้ำมันดิบสหรัฐจะปรับตัวลดลง
ทั้งนี้ สัญญาน้ำมันดิบ WTI ส่งมอบเดือนต.ค. พุ่งขึ้น 3.38 ดอลลาร์ หรือ 3.7% ปิดที่ 93.74 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนต.ค. เพิ่มขึ้น 3.74 ดอลลาร์ หรือ 3.9% ปิดที่ 100.22 ดอลลาร์/บาร์เรล
ด้านเจ้าชายอับดูลาซิส บิน ซัลมาน รัฐมนตรีพลังงานซาอุดีอาระเบีย กล่าวว่า กลุ่มโอเปกพลัสมีความมุ่งมั่น ความยืดหยุ่น และแนวทางในการรับมือกับความท้าทาย ซึ่งรวมถึงการปรับลดกำลังการผลิตน้ำมันได้ทุกเวลา และในรูปแบบที่แตกต่างกัน
นอกจากนี้ เจ้าชายอับดูลาซิสกล่าวว่า โอเปกและชาติพันธมิตรจะทำข้อตกลงฉบับใหม่ต่อจากปี 2565 ซึ่งจะสร้างขึ้นบนประสบการณ์ และความสำเร็จในช่วงที่ผ่านมา
อย่างไรก็ดี แหล่งข่าวของโอเปกเปิดเผยกับผู้สื่อข่าวว่า โอเปกพลัสอาจจะไม่ปรับลดกำลังผลิตน้ำมันในทันที และจะดำเนินการให้สอดคล้องกับกรณีที่น้ำมันของอิหร่านหวนคืนสู่ตลาด หากว่าอิหร่านสามารถบรรลุข้อตกลงนิวเคลียร์กับชาติตะวันตกได้
ทั้งนี้ นักลงทุนจับตารายงานสต็อกน้ำมันดิบของสหรัฐ โดยสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยข้อมูลดังกล่าวในวันนี้ ขณะที่นักวิเคราะห์ในโพลสำรวจของเอสแอนด์พี โกลบอล คอมโมดิตี้ อินไซต์ คาดการณ์ว่าสต็อกน้ำมันดิบสหรัฐจะลดลง 3.2 ล้านบาร์เรลในสัปดาห์ที่สิ้นสุดวันที่ 19 ส.ค. และคาดว่าสต็อกน้ำมันเบนซินจะลดลง 2.5 ล้านบาร์เรล